Skudding in Kaapstad bevestig; onverwant aan aardbewing aan die kusGrafika: Volcano Discovery ŉ Skudding wat Saterdagaand in Kaapstad gevoel is, is veroorsaak deur ŉ aardbewing van 2.5 ongeveer 10 km noord van Malmesbury in die Wes-Kaap, het die Raad vir Geowetenskappe (CGS) gesê. Dié skuddings is egter nie verwant aan ŉ skudding van 6.2 wat sowat 1 600 km suid-suidoos van Kaapstad plaasgevind het, soos vroeër vermoed is nie. Die CGS het bevestig ŉ aardbewing het Saterdagaand om 20:41 plaasgevind en die Suid-Afrikaanse Nasionale Seismograaf-netwerk het dit opgeteken. “Talle berigte van inwoners in Kaapstad het aangedui dat hulle in dié tyd ŉ skudding gevoel het. Dit wil voorkom of dit nie verwant is aan die aardbewing wat om 19:10 aan die kus plaasgevind het nie,” het Mahlatse Mononela, woordvoerder van die CGS, in ŉ verklaring gesê. Geen tsoenami-waarskuwing is uitgereik nie en die CGS stel die publiek gerus dat daar nie ŉ dreigende gevaar is nie. “Daar is geen rede tot paniek nie,” het die Mononela bygevoeg. Inwoners het Sondagoggend op sosiale media laat weet hulle het weer ŉ gerammel gehoor en skuddings gevoel. Die aardbewing aan die kus was op die mid-oseaniese rif halfpad tussen Afrika en Antarktika. Al die plate om Suid-Afrika dryf verder van Suid-Afrika af, en neig om minder ernstige aardbewings te veroorsaak – anders as waar die plate na mekaar toe gedruk word, soos die Andesgebergte. Waar die plate langs mekaar verbyskuur, soos in die VSA se San Andreas-verskuiwingsvlak, is die aardskuddings gewoonlik ook nie so sterk nie. Uitsonderings kom wel voor, soos gevalle in die Noord-Atlantiese Oseaan waar tsoenami’s beide Noord-Amerika en Europa verwoestend getref het. Die groot aardbewings wat Kaapstad sedert die vroeë negentiende eeu getref het, was van die Milnerton-verskuiwingsvlak afkomstig, en het groot skade aangerig. Tot matrose wat op skepe in Tafelbaai voor anker gelê en slaap het, is uit hul hangmatte geslinger. Die Koeberg-kragstasie se ontwerpers het vir sulke aardbewings voorsiening gemaak. Die belangrikste is egter dat wegdrywende plate selde aardbewings van sewe oplewer, terwyl baie min tsoenami’s deur aardbewings van minder as sewe veroorsaak word.